VIIENDA KOOSSEISU

OTSUS

Haapsalu,								29. juuni 2007 nr 
									Eelnõu

Haapsalu linna aukodaniku nimetamine

Juhindudes kohaliku omavalitsuse korralduse seaduse § 6 lg 3 p 2, § 23, Haapsalu põhimääruse § 8 lg 1, 2, 4, § 62, ja haldusmenetluse seadusest, Haapsalu Linnavolikogu otsustab:

1.	Nimetada Haapsalu linna aukodanikuks Heino Noor.

2.	Otsus jõustub teatavaks tegemisest.

3.	Otsuse peale võib esitada kaebuse Tallinna Halduskohtule 30 päeva jooksul otsuse teatavakstegemisest.

Arder Väli
Volikogu esimees

SELETUSKIRI
Eelnõule „Haapsalu linna aukodaniku nimetamine”

Haapsalu Wiedemanni Gümnaasiumi direktor Leini Vahtras tegi ettepaneku nimetada Haapsalust pärit doktor Heino Noor Haapsalu aukodanikuks.

Dr Heino Noor sündis 24. aprillil 1922 Haapsalus. 1940. a lõpetas ta Haapsalu Gümnaasiumi ja 1961. a Tartu Ülikooli arstiteaduskonna cum laude. Ta on EELK Haapsalu Püha Johannese Koguduse liige ja koguduse nõukogu auliige.

Heino Noor on kogu elu olnud Haapsalu patrioot. Ehkki ta elab Tartus, on tema süda siin. Ehk just seetõttu rajas ta oma ema, 14.06.1941 Siberisse küüditatud Haapsalu Naiskodukaitse juhi Salme Noor`e ja kõikide teiste Eesti emade märtrisurma mälestuseks Haapsalu Toomkirikusse Emaaltari, mis pühitseti emadepäeval 1992. a.

24.12.1999 annetas Dr Heino Noor toeka rahasumma Haapsalu Wiedemanni Gümnaasiumi usuõpetuse ja sellega seonduva õpetamiseks ja uurimiseks. Dr Noor asutas endanimelise stipendiumifondi, millest jagatakse õpilastele ühekordseid stipendiume ja korraldatakse üritusi. Rahaliselt premeeritakse vabariigi aastapäevale ja emadepäevale pühendatud konkursitöid ja stipendiumi statuudile vastavaid uurimustöid.

Kõik need ettevõtmised on kujundanud kooli nägu ja aidanud kaasa isamaalisele kasvatustööle koolis. Stipendium antakse ka õpetajale, kes on aasta jooksul kõige tähelepanuväärsemalt tegelenud eetilise, isamaalise kasvatusega. Aastate jooksul on Heino Noor stipendiumifondi märkimisväärselt suurendanud.

Arvame, et Dr Heino Noor on väärikas kandma Haapsalu aukodaniku aunimetust.

Volikogu otsus teha teatavaks Heino Noor`ele (Jaama 77-6, 50604 Tartu).

Linnavalitsus teeb ettepaneku eelnõu otsusena vastu võtta.

Talis Vare
Aselinnapea